Charles Manson

Charles Milles Maddox (* 12. november 1934 † 19. november 2017) bol americký zločinec. V roku 1969 dal členmi svojej sekty "Rodina" zavraždiť 7 ľudí, vrátane herečky Sharon Tateovej, manželky slávneho režiséra poľského pôvodu Romana Polańského.
Prvá väzba.
V 13 rokoch spáchal Manson svoj prvý zločin - ozbrojené lúpežné prepadnutie. O 5 rokov neskôr sa dopustil homosexuálneho násilia a bol políciou registrovaný ako nebezpečný element s násilnickými sklonmi. V roku 1960 bol odsúdený na 10 rokov za podvody a krádeže. Vo väznici sa naučil hrať na gitaru. Po 7 rokoch bol predčasne prepustený na slobodu a hneď zamieril do centra kalifornského hnutia hippies. V atmosfére beatovej hudby, voľnej lásky a drog viedol náboženskú komunitu, ktorú nazval "Rodina". Sám sa pasoval do roly Ježiša.
Komunita "Rodina".
Členovia komunity boli prevažne ženy, ktoré ovládal drogami a svojou charizmatickou osobnosťou. K životnému štýlu "Rodiny" patrilo žobranie, požívanie LSD aj neviazaný sex. Na jeseň 1967 sa rozhodol natočiť hudobný album, ktorý podľa jeho slov mal predstihnúť samotných Beatles. Zaobstaral si autobus a s "Rodinou" podnikol koncertné turné po južných štátoch USA. Po hudobnom neúspechu sa so svojou sektou usadil na Spahnovom filmovom ranči - filmárskej lokalite pre natáčanie westernových filmov, patriacej Georgovi Spahnovi - ležiacemu asi 30 kilometrov od Los Angeles. Tu Manson začal zostavovať tzv. zoznam prasiat. Šlo o ľudí, ktorých z rôznych príčin "odsúdil" k smrti. Bola medzi nimi aj herečka Sharon Tateová.
Vražda Geryho Hinmana.
Prvú vraždu spáchali členovia Mansonovej "Rodiny" 25. júla 1969. Pri krádeži v byte hudobníka Geryho Hinmana v Los Angeles mu Manson svojou mačetou odsekol ucho a po niekoľkých hodinách dal príkaz k jeho usmrteniu. Hinman zomrel následkom vykrvácania po niekoľkých bodných ranách. Vrahovia čakali v jeho byte až do jeho skonania.
Vraždenie vo vile Sharon Tateovej.
V noci na 8. augusta 1969 vnikla "Rodina" do vily manželov Romana Polańského a Sharon Tateovej. Tu našli okrem herečky aj jej priateľa Jay Sebringa, dedičku kávového magnáta Abigail Folgerovú a jej milenca Wojciecha Frykowského. Režisér Roman Polański mal šťastie - bol v tom čase v Anglicku. Sharon Tateovú ubodali 16 ranami nožom. Charles "Tex" Watson do Frykowského vystrieľal celý zásobník revolvera. Ubodaná mnohými ranami nožom bola aj Abigail Folgerová. Obetí však mohlo byť omnoho viac, viacerí pozvaní hostia sa však z párty vo vile na poslednú chvíľu ospravedlnili. Než vrahovia z vily odišli, popísali krvou zavraždených steny domu nápismi. Na dverách domu zanechali nápis "PIG" napísaný krvou Tateovej. Tateová mala vtedy 26 rokov a bola v ôsmom mesiaci tehotenstva. Tento brutálny masaker otriasol verejnosťou nielen v USA.
Vražda Lena la Bianku.
O dva dni neskôr Manson prikázal Texovi Watsonovi (bývalá futbalová hviezda), Patricii Krenwinkelovej a Leslie van Houtenovej, aby vykonali rozsudok smrti nad majiteľom samoobsluhy Lenom la Biankom a jeho ženou Rosemary. Príkaz splnili 53 bodnými ranami. Na stenách miesta činu polícia našla opäť krvou napísané nápisy Smrť prasatám, Povstať a Helter Skelter (Hlava-Nehlava). Heslo Helter Skelter pre vražedné akcie Manson údajne zvolil podľa názvu piesne skupiny Beatles vydanej krátko pred vraždou, pretože veril, že v tejto skladbe sa skrýva tajné posolstvo negatívnej budúcnosti spoločnosti a týmto pojmom označoval vojnu, ktorá mala nastať medzi čiernou a bielou rasou.
Súd a väzenie.
Všetci účastníci vrážd boli 1. decembra 1969 zadržaní a neskôr odsúdení na trest smrti. Podľa žalobcov chcel Manson vraždami rozpútať rasovú vojnu medzi bielymi a čiernymi Američanmi. V priebehu súdneho konania Charles Manson zostal verný svojmu štýlu. Často mal pred sudcom a porotou roztiahnuté ruky, skrížené nohy a zvesenú hlavu, znázorňujúc tak ukrižovaného Krista. Pred súdom dokonca prehlásil: "Pokiaľ je potrebné násilie a strach, aby sa tej dolárovej spoločnosti otvorili oči, zosobnenie tohoto strachu môže byť meno Charles Manson". Vo väzení začal vyznávať nacistickú a rasistickú ideológiu. Na čelo si nechal vytetovať hákový kríž.
V čase, keď prebiehalo odvolacie konanie bol výkon trestu smrti v roku 1972 Najvyšším súdom USA a potom aj Najvyšším súdom štátu Kalifornia zastavený. Z tohoto dôvodu bol trest členom Mansonovej "Rodiny" zmenený na doživotné väzenie. Nikto nebol doposiaľ prepustený. Súd dvanásťkrát zamietol Mansonovu žiadosť o predčasné prepustenie. Spolu s ním boli na doživotie odsúdení štyria jeho stúpenci - tri ženy a jeden muž.
Iná členka "Rodiny" Lynette Frommeová sa síce vrážd priamo nezúčastňovala, ale preslávila sa neskôr pokusom o spáchanie atentátu na Geralda Forda. Za svoj čin bola odsúdená na trest smrti.
Ciele a kult osobnosti.
Manson dúfal, že vyvolá rasovú vojnu, ktorú prežijú len bieli a jeho budú prosiť, aby prevzal moc. To sa samozrejme nestalo, no v USA skončili uvoľnené 60. roky a prakticky aj celé hnutie hippies. Manson jeho ideály zneužil a spojil s brutálnymi vraždami. Z väzenia za záujmu médií budoval kult svojej osobnosti. Podľa jeho slov: Životné prostredie sa ničí, deti sú zneužívané a na planéte vládne chaos: chcelo by to šialenca, aby napravil tento svet. 
Aj napriek zločinom zostal Manson objektom morbídnej fascinácie mnohých ľudí. Do väzenia mu prichádzali tisíce listov, najmä od vyznávačov kultu Satana.
Odraz v kultúre.
Hudobník Marilyn Manson má vo svojom pseudonyme Mansona.
Spevák Axl Rose sa preslávil svojimi tričkami s Mansonovou tvárou. (Po súdnych sporoch zisky z predaja týchto tričiek a tejto piesne putujú pozostalým po W. Frykowskom.) Na album "The Spaghetti Incident?" skupina Guns N 'Roses zaradila pieseň, ktorú Manson napísal.
Manson bol tiež priateľom Dennisa Wilsona z Beach Boys a je autorom textu k ich piesni "Never Learn Not to Love."
Smrť.
Manson zomrel vo väzení v Bakersfield vo veku 83 rokov prirodzenou smrťou.